東山
作者：陸游
朝代：宋

paragraphs: 今日之集何佳哉，入關劇飲始此回。
登山正可小天下，跨海何用尋蓬萊。
青天肯爲陸子見，妍日似趣梅花開。
有酒如涪緑可愛，一醉直欲空千罍。
駞酥鵝黄出隴右，熊肪玉白黔南來。
眼花耳熱不知夜，但見銀燭高花摧。
京華故人死太半，歡極往往潛生哀。
聊將豪縱壓憂患，鼓吹動地聲如雷。